Aholini ijtimoiy muhofaza qilish tizimini idoralararo elektron oʻzaro hamkorlikni qoʻllagan holda takomillashtirish chora-tadbirlari toʻgʻrisida
(resolution, 2024-10-30)

Aholini ijtimoiy muhofaza qilish tizimiga zamonaviy axborot-kommunikatsiya texnologiyalarini keng joriy etish, davlat tomonidan ijtimoiy qoʻllab-quvvatlash tartibini soddalashtirish va shaffofligini taʼminlash, shuningdek, davlat tomonidan koʻrsatiladigan ijtimoiy xizmatlar sifatini oshirish maqsadida Vazirlar Mahkamasi qaror qiladi: 1. Oʻzbekiston Respublikasi Moliya vazirligi, Bandlik va mehnat munosabatlari vazirligi hamda Axborot texnologiyalari va kommunikatsiyalarini rivojlantirish vazirligining “Ijtimoiy himoya yagona reyestri” axborot tizimini (keyingi oʻrinlarda “Yagona reyestr” AT deb ataladi) joriy etish toʻgʻrisidagi taklifiga rozilik berilsin. “Yagona reyestr” AT quyidagilarni nazarda tutadi: idoralararo elektron oʻzaro hamkorlikni qoʻllagan holda aholiga davlat tomonidan ijtimoiy xizmatlar koʻrsatish va yordam berish bilan bogʻliq tartib-taomillarni avtomatlashtirish; davlat tomonidan koʻrsatiladigan ijtimoiy xizmatlar va yordamni olish uchun murojaat qiluvchilar va oluvchilar toʻgʻrisida yagona maʼlumotlar bazasini shakllantirish; davlat organlari va tashkilotlari tomonidan aholining ehtiyojmand qatlamlariga davlat tomonidan koʻrsatiladigan ijtimoiy xizmatlar va yordamning barcha turlari toʻgʻrisidagi maʼlumotlarni jamlash va tahlil qilish; davlat ijtimoiy yordamini tayinlashda oilalarning ehtiyojmandligi darajasini va ariza beruvchilarning qonunchilikda belgilangan mezonlarga muvofiqligini real vaqt rejimida baholash; qonunchilikda belgilangan tartibda manfaatdor tashkilotlarga ularga yuklangan vazifalar va funksiyalarni bajarish uchun “Yagona reyestr” ATdan zarur axborotni berish. 2. Belgilab qoʻyilsinki: a) Oʻzbekiston Respublikasi Moliya vazirligi huzuridagi budjetdan tashqari Pensiya jamgʻarmasi “Yagona reyestr” ATning egasi va foydalanuvchisi hisoblanadi; b) “Yagona reyestr” AT orqali kam taʼminlangan oilalarga ijtimoiy nafaqalar va moddiy yordam berishni (keyingi oʻrinlarda ijtimoiy nafaqalar deb ataladi) koʻrib chiqish va tayinlash tartib-taomillari Sirdaryo viloyatida tajriba loyihasi doirasida 2019-yil 1-oktabrdan boshlab amalga oshiriladi. 3. Quyidagilar: Sirdaryo viloyatining kam taʼminlangan oilalariga “Ijtimoiy himoya yagona reyestri” axborot tizimi orqali ijtimoiy nafaqalar va moddiy yordam tayinlash va toʻlash tartibi toʻgʻrisidagi vaqtinchalik nizom 3-ilovaga muvofiq; “Ijtimoiy himoya yagona reyestri” axborot tizimini yaratish va bosqichma-bosqich joriy etish tadbirlari rejasi 4-ilovaga muvofiq tasdiqlansin. 4. Belgilansinki: “Yagona reyestr” ATni ishlab chiqish va joriy etish, shu jumladan, davlat tomonidan koʻrsatiladigan ijtimoiy xizmatlar va yordamning barcha turlarini maʼmuriy taʼminlash va hisobga olish jarayonlarini birlashtirishni nazarda tutadigan uning takomillashtirilishi taʼminlagan holda bosqichma-bosqich 2019-2020-yillarda amalga oshiriladi; Sirdaryo viloyatida kam taʼminlangan oilalarga 2019-yil 1-oktabrgacha tayinlangan ijtimoiy nafaqalar 2020-yil 1-mayga qadar Vazirlar Mahkamasining 2013-yil 15-fevraldagi 44-son qarori bilan tasdiqlangan Kam taʼminlangan oilalarga ijtimoiy nafaqalar va moddiy yordam tayinlash va toʻlash tartibi toʻgʻrisidagi nizomda belgilangan tartibda, 2020-yil 1-maydan boshlab “Yagona reyestr” AT orqali toʻlanadi; Vazirlar Mahkamasining 2016-yil 1-martdagi 165-F-son farmoyishining amal qilishi kam taʼminlangan oilalarga ijtimoiy nafaqalar va moddiy yordam olish uchun ariza bergan fuqarolarga interaktiv xizmatlarni koʻrsatishda tatbiq etiladi. 5. Ushbu qarorga 2-ilovada koʻrsatilgan davlat organlari va tashkilotlari: Oʻzbekiston Respublikasi Prezidenti huzuridagi Loyiha boshqaruvi milliy agentligi bilan kelishgan holda bir oy muddatda Oʻzbekiston Respublikasi Vazirlar Mahkamasiga oʻzlarining maʼlumotlar bazalarini shakllantirish jadvalini kiritsinlar; Oʻzbekiston Respublikasi Prezidenti huzuridagi Loyiha boshqaruvi milliy agentligi bilan birgalikda 2019-yil oxirigacha oʻz maʼlumotlar bazalari shakllantirilishini taʼminlasinlar, ularni IIPga ulasinlar; Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi bilan birgalikda 2019-yil oxirigacha real vaqt rejimida “Yagona reyestr” ATga kirish uchun elektron hukumatning idoralararo maʼlumotlarni uzatish tarmogʻiga (keyingi oʻrinlarda IMUT deb ataladi) ulanishini taʼminlasinlar. 6. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi 2019-yil 1-iyundan boshlab ushbu qarorga 1-ilovada koʻrsatilgan davlat organlari va tashkilotlari belgilangan tartibda elektron hukumatning IMUTga ulanishini taʼminlasin. 7. Oʻzbekiston Respublikasi Prezidenti huzuridagi Loyiha boshqaruvi milliy agentligi 2019-yil 1-oktabrgacha ushbu qarorga 1-ilovada koʻrsatilgan davlat organlari va tashkilotlari “Yagona reyestr” ATning real vaqt rejimida ularning maʼlumotlar bazasiga kirishi uchun IIPga ulanishini taʼminlasin. 8. Ushbu qarorga 1 va 2-ilovalarda koʻrsatilgan davlat organlari va tashkilotlari rahbarlari zimmasiga: axborot xavfsizligiga rioya qilish toʻgʻrisidagi qonunchilik talablari hisobga olingan holda real vaqt rejimida “Yagona reyestr” ATning ularning bazalariga kirishi; IIP orqali “Yagona reyestr” ATning idoralararo elektron soʻrovi asosida axborot oʻz vaqtida shakllantirilishi va berilishi taʼminlanishi uchun masʼuliyat yuklansin. 9. Maʼlumot uchun qabul qilinsinki: a) “Yagona reyestr” ATni ishlab chiqish va joriy etish: 2019-2020-yillarda Qoʻshma ikki yillik ish rejasi asosida YUNISEFning Oʻzbekistondagi Vakolatxonasining grant asosida beriladigan moliyaviy, texnik va ekspert jihatidan qoʻllab-quvvatlashi; beriladigan kredit, shuningdek, Jahon bankining texnik va ekspert jihatidan qoʻllab-quvvatlashi hisobiga amalga oshiriladi; b) YUNISEFning Oʻzbekistondagi Vakolatxonasi tomonidan “Yagona reyestr” ATni ishlab chiqishga ixtisoslashtirilgan xalqaro kompaniya bilan kontrakt tuzilgan. 10. Oʻzbekiston Respublikasi Moliya vazirligi huzuridagi budjetdan tashqari Pensiya jamgʻarmasi: 2019-yil 1-oktabrgacha boʻlgan muddatda ushbu qarorga 1 va 2-ilovalarda koʻrsatilgan davlat organlari va tashkilotlari bilan axborot ayirboshlashni nazarda tutuvchi “Yagona reyestr” AT ishlab chiqilishi va foydalanishga topshirilishini taʼminlasin; “Yagona reyestr” ATning uzluksiz ishlashini va u zarur texnik jihatdan qoʻllab-quvvatlanishini taʼminlasin; zaruratga koʻra elektron hisobot maʼlumotlari shakllantirilishi hisobga olingan holda “Yagona reyestr” AT yanada takomillashtirilishi va kuzatib borilishini taʼminlasin; Oʻzbekiston Respublikasi Prezidenti huzuridagi Loyiha boshqaruvi milliy agentligi bilan kelishgan holda ushbu qarorga 1 va 2-ilovalarda koʻrsatilgan davlat organlari va tashkilotlarning maʼlumotlar bazalariga kirish tartibini belgilasin; Oʻzbekiston Respublikasi Prezidenti huzuridagi Loyiha boshqaruvi milliy agentligi va boshqa manfaatdor vazirliklar va idoralar bilan birgalikda ushbu qaror ijrosining tizimli monitoringini olib borsin va tahlil qilsin va zarurat boʻlganda ijtimoiy yordamni koʻrib chiqish va koʻrsatish tartibini, shu jumladan, idoralararo elektron oʻzaro hamkorlik orqali kam taʼminlangan oilalarga ijtimoiy nafaqalar tayinlash tartibini yanada takomillashtirish yuzasidan takliflar kiritsin. 11. Oʻzbekiston Respublikasi Bandlik va mehnat munosabatlari vazirligi tajriba loyihasini amalga oshirish doirasida va davrida Oʻzbekiston Respublikasi Moliya vazirligi huzuridagi budjetdan tashqari Pensiya jamgʻarmasiga Sirdaryo viloyati mehnat organlarining 12 nafar inspektorlari va mutaxassislarining shtat birliklarini bersin. Oʻzbekiston Respublikasi Moliya vazirligi huzuridagi budjetdan tashqari Pensiya jamgʻarmasining Sirdaryo viloyatidagi Boshqarmasiga “Yagona reyestr” ATni joriy etish va kam taʼminlangan oilalarga ijtimoiy nafaqalar toʻlash vazifalari yuklansin. 12. Oʻzbekiston Respublikasi Moliya vazirligi, Moliya vazirligi huzuridagi budjetdan tashqari Pensiya jamgʻarmasi “Yagona reyestr” AT Sirdaryo viloyati hududida samarali joriy etilishi va ishlashi bilan bogʻliq vazifalarni hal etish sohasida Oʻzbekiston Respublikasi Moliya vazirligi huzuridagi budjetdan tashqari Pensiya jamgʻarmasining Sirdaryo viloyatidagi Boshqarmasiga kompleks koʻmaklashsin. 13. Oʻzbekiston Milliy teleradiokompaniyasiga “Yagona reyestr” AT orqali kam taʼminlangan oilalarga ijtimoiy nafaqalar tayinlash uchun murojaat qilish va tayinlash tartibi Sirdaryo viloyati aholisi orasida muntazam va har tomonlama yoritilishini belgilangan tartibda taʼminlash tavsiya qilinsin. 14. Oʻzbekiston Respublikasi Moliya vazirligi: Oʻzbekiston Respublikasi Bandlik va mehnat munosabatlari vazirligi va boshqa manfaatdor vazirliklar va idoralar bilan birgalikda 2020-yil 1-oktabrgacha boʻlgan muddatda Vazirlar Mahkamasiga Sirdaryo viloyatidagi tajriba loyihasini amalga oshirishning tahlili natijalari hisobga olingan holda “Ijtimoiy himoya yagona reyestri” axborot tizimini respublikaning butun hududida joriy etish toʻgʻrisidagi qaror loyihasini kiritsin; Oʻzbekiston Respublikasi Markaziy banki va boshqa manfaatdor vazirliklar va idoralar bilan birgalikda ikki oy muddatda ular tomonidan qabul qilingan normativ-huquqiy hujjatlarni ushbu qarorga muvofiqlashtirsin. 15. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — moliya vaziri J.A. Qoʻchqorov zimmasiga yuklansin. T/r Chora-tadbirlar nomi Amalga oshirish mexanizmi Amalga oshirish muddatlari Masʼul ijrochilar I. “Ijtimoiy himoya yagona reyestri” axborot tizimini ishlab chiqish va joriy etish boʻyicha tashkiliy tadbirlar 1. “Ijtimoiy himoya yagona reyestri” axborot tizimini ishlab chiqish, joriy etish, kuzatish va yanada takomillashtirish jarayonini metodik taʼminlash boʻyicha masʼul ijrochilar mutaxassislaridan iborat tarkibda ekspertlar kengashini tashkil etish. Moliya vazirligining buyrugʻi 2019-yil may Moliya vazirligi, Bandlik va mehnat munosabatlari vazirligi, Pensiya jamgʻarmasi, Loyiha boshqaruvi milliy agentligi, YUNISEF Vakolatxonasi (kelishuv boʻyicha). 2. “Ijtimoiy himoya yagona reyestri” axborot tizimini ishlab chiqish va joriy etish jarayonini texnik taʼminlash va kuzatish boʻyicha idoralararo ishchi guruhni tashkil etish. Axborot texnologiyalari va kommunikatsiyalarini rivojlantirish vazirligining buyrugʻi 2019-yil may Pensiya jamgʻarmasi, Axborot texnologiyalari va kommunikatsiyalarini rivojlantirish vazirligi, Loyiha boshqaruvi milliy agentligi, Moliya vazirligi, YUNISEF Vakolatxonasi (kelishuv boʻyicha), manfaatdor vazirliklar va idoralar. II. “Ijtimoiy himoya yagona reyestri” axborot tizimini ishlab chiqish va joriy etish 4. “Ijtimoiy himoya yagona reyestri” axborot tizimini ishlab chiqish, joriy etish va kuzatish boʻyicha ishlar (xizmatlar) qiymatini, shu jumladan, budjetdan tashqari Pensiya jamgʻarmasi xodimlarini oʻqitishga va Sirdaryo viloyatida tajriba loyihani tashkil etish doirasida uning samarali ishlashini taʼminlash uchun moddiy-texnik jihozlash xarajatlari qiymatini aniqlash. Budjetni tasdiqlash hamda moliyalashtirish manbalarini aniqlash 2019-yil may Pensiya jamgʻarmasi, Axborot texnologiyalari va kommunikatsiyalarini rivojlantirish vazirligi, Moliya vazirligi, Loyiha boshqaruvi milliy agentligi, YUNISEF Vakolatxonasi (kelishuv boʻyicha). 5. Soliq organlari va boshqa davlat organlari va tashkilotlarining maʼlumotlar bazalarini taqqoslash yoʻli bilan, shu jumladan, mobil ilova ishlab chiqilishini hisobga olgan holda oilalarning ijtimoiy nafaqalarni tayinlash va olishga boʻlgan muhtojligini real vaqt rejimida baholashni nazarda tutuvchi “Ijtimoiy himoya yagona reyestri” axborot tizimi yaratish boʻyicha texnik topshiriqni tayyorlash. Texnik vazifalarni tasdiqlash 2019-yil iyun Pensiya jamgʻarmasi, Axborot texnologiyalari va kommunikatsiyalarini rivojlantirish vazirligi, Davlat soliq qoʻmitasi va boshqa davlat organlari. 6. Davlat organlari va tashkilotlarning maʼlumotlar bazalariga integratsiya qilingan “Ijtimoiy himoya yagona reyestri” axborot tizimini ishlab chiqish. Texnik topshiriqqa muvofiq Texnik topshiriqning muddatlariga muvofiq Pensiya jamgʻarmasi, Axborot texnologiyalari va kommunikatsiyalarini rivojlantirish vazirligi, Moliya vazirligi, Loyiha boshqaruvi milliy agentligi, YUNISEF Vakolatxonasi (kelishuv boʻyicha). 7. Davlat organlari va tashkilotlarning maʼlumotlar bazalarini “Ijtimoiy himoya yagona reyestri” axborot tizimi bilan integratsiya qilish. Texnik topshiriqqa muvofiq Tasdiqlangan jadvalga muvofiq Pensiya jamgʻarmasi, Axborot texnologiyalari va kommunikatsiyalarini rivojlantirish vazirligi, Loyiha boshqaruvi milliy agentligi va boshqa davlat organlari. 8. “Ijtimoiy himoya yagona reyestri” axborot tizimi ishlashini taʼminlash uchun zarur boʻlgan kompyuter va boshqa texnikani, inventar va boshqa tovarlarni sotib olish. Texnik topshiriqqa muvofiq Tasdiqlangan jadvalga muvofiq Pensiya jamgʻarmasi, Loyiha boshqaruvi milliy agentligi. 9. Sirdaryo viloyatida “Ijtimoiy himoya yagona reyestri” axborot tizimi tajriba loyihasini joriy etish va amalga oshirish hamda budjetdan tashqari Pensiya jamgʻarmasining tegishli boʻlinmalari va boshqa vazirliklar va idoralarning xodimlarini — ushbu axborot tizimidan foydalanuvchilarni oʻqitish. Texnik topshiriqqa muvofiq Texnik topshiriqning muddatlariga muvofiq Pensiya jamgʻarmasi, Axborot texnologiyalari va kommunikatsiyalarini rivojlantirish vazirligi, Moliya vazirligi, Loyiha boshqaruvi milliy agentligi, Oʻzbekiston Respublikasi Mahalla va oilani qoʻllab-quvvatlash vazirligi, YUNISEF Vakolatxonasi (kelishuv boʻyicha). 10. Sirdaryo viloyatida “Ijtimoiy himoya yagona reyestri” axborot tizimi tajriba sifatida joriy etilishi natijalarini tahlil qilish. Tahliliy material 2020-yil I choragi Pensiya jamgʻarmasi, Moliya vazirligi, Bandlik va mehnat munosabatlari vazirligi, Loyiha boshqaruvi milliy agentligi, Fuqarolarning oʻzini oʻzi boshqarish organlari faoliyatini muvofiqlashtirish boʻyicha respublika kengashi, YUNISEF Vakolatxonasi (kelishuv boʻyicha). 11. Sirdaryo viloyatidagi tajriba loyihasini tahlil qilish natijalarini hisobga olgan holda “Ijtimoiy himoya yagona reyestri” axborot tizimini respublikaning butun hududida joriy etish boʻyicha qaror loyihasini Vazirlar Mahkamasiga kiritish. Qaror loyihasi 2020-yil oktabr Pensiya jamgʻarmasi, Moliya vazirligi, Bandlik va mehnat munosabatlari vazirligi, Axborot texnologiyalari va kommunikatsiyalarini rivojlantirish vazirligi, Loyiha boshqaruvi milliy agentligi, Fuqarolarning oʻzini oʻzi boshqarish organlari faoliyatini muvofiqlashtirish boʻyicha respublika kengashi, YUNISEF Vakolatxonasi (kelishuv boʻyicha). III. “Ijtimoiy himoya yagona reyestri” axborot tizimini kuzatib borish chora-tadbirlari 12. Yangi “Ijtimoiy himoya yagona reyestri” axborot tizimining mohiyati va vazifalari toʻgʻrisida axborot materiallari tayyorlash, ularni barcha fuqarolarning oʻzini oʻzi boshqarish organlari va aholiga, ayniqsa borish qiyin boʻlgan va chekka aholi punktlarida yashovchi aholiga yetkazish. Tashkiliy tadbirlar 2020-yil Pensiya jamgʻarmasi, Moliya vazirligi, Loyiha boshqaruvi milliy agentligi, Oʻzbekiston Respublikasi Mahalla va oilani qoʻllab-quvvatlash vazirligi, YUNISEF Vakolatxonasi (kelishuv boʻyicha). 13. Aholiga koʻrsatiladigan davlat ijtimoiy xizmatlarining barcha turlarini xatlovdan oʻtkazish va eng yaxshi xorijiy amaliyotlarni hisobga olgan holda “Ijtimoiy himoya yagona reyestri” axborot tizimiga joriy etish boʻyicha ijtimoiy xizmatlar davlat klassifikatorini joriy etish boʻyicha takliflarni ishlab chiqish. Vazirlar Mahkamasiga analitik maʼlumotlar va takliflar 2020-yil aprel Pensiya jamgʻarmasi, Sogʻliqni saqlash vazirligi, Moliya vazirligi, Loyiha boshqaruvi agentligi, Fuqarolarning oʻzini oʻzi boshqarish organlari faoliyatini muvofiqlashtirish boʻyicha respublika kengashi, manfaatdor vazirliklar va idoralar, YUNISEF Vakolatxonasi (kelishuv boʻyicha).